‘নিখোঁজ’ আইসিসি ট্রফির সন্ধানে নেমে গত কয়েক দিনে কয়েক রকম বক্তব্য পাওয়া গেছে। বিস্ময় সেখানেও। ট্রফি কোথায়, সে প্রশ্ন তো পরে; আইসিসি জয়ের পর বাংলাদেশে আসল ট্রফি এসেছিল, নাকি রেপ্লিকা, নাকি আসেনি কোনো ট্রফিই—এর কোনোটারই স্পষ্ট উত্তর দিতে পারছেন না বিসিবির কেউ। নাম প্রকাশ না করার শর্তে ’৯৭-র বোর্ড এবং বর্তমান বোর্ডেও থাকা এক কর্মকর্তা বললেন, ‘ট্রফিটা দলের সঙ্গে এসেছিল কি না মনে নেই। এসব টুর্নামেন্টে তো আসল ট্রফি পুরস্কার বিতরণী অনুষ্ঠানের পর রেখে দেওয়া হয়। জয়ী দলকে পরে রেপ্লিকা দেওয়া হয়।’ আইসিসি রেপ্লিকা দিলে সেটাও থাকা উচিত ছিল বিসিবির কাছে। অথচ মূল ট্রফি বা রেপ্লিকা, কোনোটাই নেই কোথাও। তবে আইসিসি জয়ের একটা স্মারক ট্রফি যে বাংলাদেশে এসেছিল, সেটা নিশ্চিত করে বলেছেন অনেকেই। পরবর্তী সময়ে বিসিবির কার্যালয়ে সাজিয়ে রাখা ওই ট্রফি দেখা দর্শকের সংখ্যাও কম নয়।